钦定古今图书集成/明伦汇编/官常典/第617卷 > 胡世宁
## 钦定古今图书集成/明伦汇编/官常典/第617卷 > 胡世宁

按《广西通志》：“世宁，字永清，仁和人。正德间为南京刑
部郎中，守备。刘琅恃逆瑾势，南卿以下严事之，世宁
独不为礼。寻出知太平，郡属多土官，故相习为戾，骜
不庭谒太守，而守亦防猜不脱弛，情意益隔。世宁至，
以檄约如期而至，传令其下，皆甲而入，凡所指谕，中
其机牙，固已缩汗严惮，终不敢以货产称贽献。越翼”
日，世宁出临其营，观蛮长骑射，与款语，良久乃还。旧
以土官世及辄展转索赂，世宁令土官生子即闻府
子弟应世及者，年且十岁，朔望或有事调集，偕携之
见太守，为识年数、状貌，父兄有故，按籍为请官于朝，
土官大悦服。茗盈州李万盈与全茗州许荣高仇杀
二十馀年，罗阳县黄景明争官占地二十馀年，至世
宁始平。太平州李璿拒命，公密檄龙英州赵元瑶讨
之，生得璿，所活几万人。郡势面腋阻江，而背独无限。
公檄营城北为壶关，万夫毕集，皆土官办。增戍其上，
民始帖席。及遭丧去，士民思之，土人走送者数万。后
公为副使，发宁藩奸，为本兵进《十事要说》具《名臣纪》。
卒谥“端敏。”